Anexa nr. 7

**Aspectele procedurale privind nașterea, modificarea, suspendarea și încetarea raporturilor de serviciu ale polițiștilor**

***Secțiunea 1***

***Nașterea raporturilor de serviciu ale polițiștilor***

**Art. 1.** – Raportul de serviciu al poliţistului ia naştere odată cu acordarea primului grad profesional, prin act administrativ emis potrivit competențelor de acordare a gradelor profesionale stabilite prin lege.

**Art. 2.** – (1) Polițistul încadrat direct sau transferat depune jurământul de credință.

(2) Jurământul de credință este semnat de polițist, de șeful unității sau, după caz, de șeful instituției de învățământ, precum și de către persoanele asistente.

(3) Refuzul depunerii jurământului de credință se consemnează într-un proces-verbal, semnat de persoanele asistente.

***Secțiunea a 2-a***

***Procedura delegării polițistului***

**Art. 3.** – (1) În urma identificării activităţilor a căror îndeplinire se poate realiza prin delegare, procedura delegării se iniţiază de către şeful unităţii în care este încadrat poliţistul sau, după caz, de către şeful structurii ierarhic superioare, la propunerea şefului nemijlocit, respectiv a şefului compartimentului din cadrul structurii ierarhic superioare.

(2) În vederea delegării, şeful nemijlocit, respectiv şeful compartimentului din cadrul structurii ierarhic superioare propune poliţistul care urmează să fie delegat şefului unităţii, respectiv şefului structurii ierarhic superioare printr-o notă de prezentare, care trebuie să cuprindă cel puţin menţiuni privind scopul delegării, unitatea/structura la care se realizează delegarea, durata delegării şi atribuţiile poliţistului pe perioada delegării.

(3) Şeful unităţii, respectiv şeful structurii ierarhic superioare decide asupra oportunității delegării, în urma analizei propunerii, în şedinţa de conducere, după exprimarea acordului şefului unităţii în care poliţistul urmează să fie delegat. În situaţia în care delegarea se realizează în interesul structurii ierarhic superioare, delegarea poliţistului se realizează cu acordul şefului unităţii în care poliţistul este încadrat.

(4) Decizia privind delegarea se aduce la cunoştinţa poliţistului, prezentându-i-se totodată şi situaţiile în care acesta poate refuza delegarea.

(5) Pe perioada delegării, poliţistul îşi desfăşoară activitatea în unitatea/structura în care a fost delegat şi îndeplineşte atribuţiile stabilite pentru perioada delegării de către unitatea în care este încadrat, respectiv de către structura ierarhic superioară.

***Secțiunea a 3-a***

***Procedura detaşării polițistului la alte unităţi/structuri din MAI***

**Art. 4.** –(1) Detașarea se realizează la solicitarea şefului unităţii în care poliţistul urmează să îşi desfăşoare activitatea, de către şeful unităţii din care face parte poliţistul, cu avizul inspectorului general/similar.

(2) În vederea detaşării poliţistului, şeful structurii în care există funcţia vacantă/temporar vacantă ce urmează a fi ocupată prin detaşare propune şefului unităţii, printr-o notă de prezentare, demararea procedurilor privind identificarea unui poliţist care să fie detaşat.

(3) Detaşarea poliţistului pe o funcţie publică se realizează cu avizul Agenţiei Naţionale a Funcţionarilor Publici, obţinut de unitatea care solicită detaşarea.

(4) Decizia privind detaşarea se aduce la cunoştinţa poliţistului, prezentându-i-se totodată şi situaţiile în care acesta poate refuza detaşarea.

***Secțiunea a 4-a***

***Procedura detaşării polițistului la Corpul Naţional al Poliţiştilor***

**Art. 5.** – (1) Pentru a fi detaşat la Corpul Naţional al Poliţiştilor, poliţistul ales în organele de conducere ale Corpului Naţional al Poliţiştilor este mutat, cu acordul scris al acestuia, la DGMRU şi numit în funcţii prevăzute în statul anexă „C”.

(2) Prevederile art. 4 alin. (1) și (4) se aplică în mod corespunzător.

**Observatie:**

**Detasarea nu poate opera decat catre institutii si autoritati publice. CNP fiind organizatie profesionala (ONG) nu poate exista institutia detasarii.**

**Pe de alta parte, daca este detasat, cum poate fi mutat la DGMRU? Oare CNP este structura a DGMRU?**

***Secțiunea a 5-a***

***Procedura detașării polițistului la alte instituții ori autorități publice***

**Art. 6.** – (1) Pentru detaşarea poliţistului la alte autorități și instituții publice se prevăd funcţii în statul anexă „M”, care constituie anexă la Statul de organizare al DGMRU, denumit în continuare Statul „M”.

(2) Pentru a fi detaşat, poliţistul prevăzut la alin. (1) este mutat, cu acordul scris al acestuia, la DGMRU şi se numește într-o funcţie prevăzută în Statul „M”.

(3) Detaşarea poliţistului la alte instituţii ori autorităţi publice se poate face cu acordul scris al acestuia şi fără prevederea unor funcţii în Statul „M”. În acest caz, asimilarea funcţiilor în care este detaşat poliţistul se realizează, în condiţiile legii, prin ordin al ministrului afacerilor interne, cu avizul Ministerului Muncii, Familiei, Protecţiei Sociale și Persoanelor Vârstnice şi, după caz, al Agenţiei Naţionale a Funcţionarilor Publici, atunci când detaşarea se face pe o funcţie publică.

(4) Prevederile art. 4 alin. (1) și (4) se aplică în mod corespunzător.

***Secțiunea a 6-a***

***Procedura privind participarea polițistului la misiuni internaţionale***

**Art. 7.** – Pentru participarea poliţistului la misiuni internaţionale, acesta este mutat în interesul serviciului la inspectoratul general sau, după caz, la DGMRU şi se încadrează în statul de organizare al posturilor pentru încadrarea personalului MAI care desfăşoară misiuni în afara teritoriului ţării, Statul „S”, înfiinţat la nivelul acestor structuri.

***Secțiunea a 7-a***

***Procedura împuternicirii polițistului***

**Art. 8.** – (1) Împuternicirea se realizează la propunerea şefului nemijlocit care coordonează activitatea postului de conducere.

(2) Propunerea se materializează într-o notă de prezentare care trebuie să conţină cel puţin următoarele menţiuni:

a) existenţa postului de conducere vacant sau, după caz, situaţia imposibilităţii exercitării atribuţiilor postului de către titular în condiţiile prevăzute de prezentul ordin;

b) persoana propusă, funcţia deţinută şi unitatea din care face parte;

c) îndeplinirea condiţiilor de studii prevăzute în fişa postului, precum şi menţiuni cu privire la existenţa/inexistenţa unei sancţiuni disciplinare;

d) acordul poliţistului;

e) motivarea propunerii;

f) perioada pentru care se propune împuternicirea.

(3) Nota se prezintă persoanei competente, potrivit normelor de gestiune a resurselor umane, să aprobe împuternicirea, care poate dispune cu privire la persoana ce urmează a fi împuternicită.

(4) Pentru posturile de conducere aflate în subordinea nemijlocită a persoanei competente să aprobe împuternicirea, structura de resurse umane întocmeşte o notă de prezentare referitoare la existenţa postului de conducere vacant sau, după caz, a situaţiei privind imposibilitatea exercitării atribuţiilor postului de către titular, la necesitatea ocupării prin împuternicire a acesteia, precum şi la condiţiile de studii prevăzute în fişa postului, urmând ca aceasta să desemneze polițistul care urmează să fie împuternicită.

(5) Împuternicirea se aprobă prin act administrativ emis potrivit competenţelor de gestiune a resurselor umane, care se comunică poliţistului, sub semnătură.

**Art. 9.** – (1) Împuternicirea poliţistului poate fi prelungită cu aprobarea:

a) ministrului afacerilor interne, pentru funcţiile din competenţa proprie de numire, funcţiile din competenţa de numire a inspectorilor generali/similari şi funcţiile de conducere din aparatul central al MAI;

b) şefului ierarhic al persoanei care a dispus împuternicirea, în alte situaţii decât cele prevăzute la lit. a).

(2) Prelungirea împuternicirii se face în condiţiile alin. (1), după parcurgerea procedurii prevăzute la art. 8 alin. (1) şi (2).

***Secțiunea a 8-a***

***Procedura transferului polițistului***

**Art. 10.** – (1) Poliţistul poate fi transferat la/de la celelalte instituţii din sistemul de apărare naţională, ordine publică şi siguranţă naţională, în condiţiile legii.

(2) Transferul prevăzut la alin. (1) se poate face la cerere sau în interesul serviciului.

(3) Pentru efectuarea transferului la cerere, poliţistul se adresează cu raport scris instituţiei unde doreşte să se transfere.

(4) Raportul prevăzut la alin. (3), după obţinerea acordului de principiu al conducătorului ministerului/instituţiei unde doreşte să se transfere, se înaintează de cel în cauză, pe cale ierarhică, ministrului afacerilor interne.

(5) Pentru efectuarea transferului în interesul serviciului, conducătorul ministerului/instituţiei prevăzute la alin. (1) solicită, prin scrisoare de transfer, acordul conducătorului ministerului/instituţiei din care face parte poliţistul.

(6)Cadrele militare din instituțiile din sistemul de apărare, ordine publică și siguranță națională, pot fi transferate în unități de poliție numai după susţinerea concursului organizat în acest sens.

**Art. 11.** – (1)Aprobarea transferului se realizează de către ministrul afacerilor interne, la propunerea conducătorului instituţiei cedente.

(2) Actul administrativ de transfer se întocmeşte de către DGMRU.

(3) Data perfectării transferului se prevede expres în conţinutul actului administrativ de transfer, avându-se în vedere şi termenul necesar predării gestiunii/lucrărilor.

***Secțiunea a 9-a***

***Procedura mutării polițistului***

**Art. 12.** –  (1) Mutarea poliţistului se face pe o funcţie vacantă, cu respectarea condiţiilor de ocupare a acesteia prevăzute în fişa postului.

(2) Mutarea poliţiştilor se poate face şi dacă funcţiile nu sunt vacante, numai cu acordul acestora, în situaţia în care modificarea raporturilor de serviciu se realizează prin mutarea concomitentă a acestora pe funcţiile vizate, cu respectarea condiţiilor de ocupare prevăzute în fişele posturilor.

(3) Prin excepție de la prevederile alin. (1), mutarea polițistului în unitatea din care a plecat se poate face și fără existența unei funcții vacante, la încetarea situațiilor care au determinat numirea în statul anexă constituit în acest scop.

**Art. 13.** –  (1) Mutarea poliţistului în interesul serviciului în cadrul aceleiași unităţi se realizează la propunerea şefului nemijlocit al structurii în care este prevăzut postul vacant, cu aprobarea şefului unităţii sau la iniţiativa acestuia.

(2) În vederea fundamentării deciziei privind mutarea, șeful unității/ șeful nemijlocit poate susține cu acesta un interviu de cunoaștere.

(3) Decizia privind mutarea se ia după obținerea acordului scris al polițistului.

**Art. 14.** –  (1) Mutarea poliţistului în interesul serviciului în cadrul altei unităţi se realizează la propunerea şefului nemijlocit al structurii în care este prevăzut postul vacant, cu aprobarea şefului unităţii sau la iniţiativa acestuia.

(2) În vederea fundamentării deciziei privind mutarea, șeful unității cesionare poate solicita șefului unității cedente acordul de principiu, precum și transmiterea dosarului personal al poliţistului și poate susține cu acesta un interviu de cunoaștere;

(3) În situația în care a fost adoptată decizia privind mutarea polițistului, șeful unității cesionare solicită acordul scris al polițistului, precum și al șefului unității cedente;

(4) Unitatea cedentă, în termen de maxim 10 zile lucrătoare de la primirea raportului de mutare în condiţiile alin. (3), întreprinde demersurile necesare în vederea emiterii dispoziţiei/ordinului de mutare sau, după caz, transmite unității cesionare motivarea refuzului aprobării mutării.

**Art. 15.** – (1) Mutarea polițistului la cerere în cadrul aceleiași unități se solicită de către poliţist prin raport scris adresat şefului unităţii.

(2) Raportul, înregistrat la secretariatul unității, se transmite structurii de resurse umane în vederea confirmării existenței funcţiei vacante în cadrul structurii la care solicită mutarea și îndeplinirii condițiilor de ocupare a funcției de către poliţist.

(3) Raportul, avizat de șeful structurii la care se solicită mutarea, se prezintă șefului unității.

(4) În vederea fundamentării deciziei privind mutarea șeful unității/șeful nemijlocit poate realiza un interviu de cunoaştere cu polițistul.

(5) Refuzul privind mutarea se motivează și se comunică polițistului.

**Art. 16.** –  (1) Mutarea polițistului la cerere în cadrul altei unităţi din MAI se solicită de către poliţist prin raport scris adresat şefului unităţii cesionare, înregistrat la secretariatul acesteia.

(2) Șeful unității cesionare poate solicita șefului unităţii cedente acordul de principiu, precum și transmiterea dosarului personal al polițistului.

(3) În vederea fundamentării deciziei privind mutarea, șeful unității cesionare poate realiza un interviu de cunoaştere cu polițistul.

(4) În situația în care a fost adoptată decizia privind mutarea polițistului, șeful unității cesionare transmite unității cedente raportul de mutare al polițistului și solicită acordul șefului unității cedente.

(5) Unitatea cedentă, în termen de maxim 10 zile lucrătoare de la primirea raportului de mutare în condiţiile alin. (4), întreprinde demersurile necesare în vederea emiterii dispoziţiei/ordinului de mutare, sau, după caz, comunică unității cesionare motivele care au stat la baza refuzului mutării.

***Secțiunea a 10-a***

***Procedura suspendării polițiștilor***

**Art. 17.** – (1) Suspendarea de drept a raportului de serviciu al poliţistului se constată prin act administrativ emis potrivit competenţelor de gestiune a resurselor umane.

(2) Suspendarea raportului de serviciu la inițiativa polițistului se dispune prin act administrativ emis potrivit competenţelor de gestiune a resurselor umane.

(3) Solicitările formulate de către polițist privind suspendarea raportului de serviciu se analizează în termen de 10 zile de la înregistrarea acestora la secretariatul unității. În situaţia în care persoana competentă nu este de acord cu suspendarea raportului de serviciu, comunică acest aspect polițistului, precum şi motivele care au stat la baza refuzului.

(4) În situaţia în care, prin acte normative de nivel superior incidente situaţiilor de suspendare sunt stabilite proceduri speciale, se aplică acestea.

***Secțiunea a 11-a***

***Alte dispoziții privind mutarea și suspendarea raportului de serviciu a polițiștilor***

**Art. 18.** – Mutarea polițistului în unități aflate în subordinea unui alt inspectorat general, se realizează cu avizul inspectorului general în a cărei structură se află unitatea cedentă**.**

**Art. 19.** – Mutarea polițistului declarat „admis” la concursul pentru ocuparea unei funcții de execuție prin trecerea agenților de poliție în corpul ofițerilor de poliție, respectiv la concursul pentru ocuparea unui post **~~de conducere~~** vacant, din statul de organizare al altei unități decât cea în care este încadrat, se realizează în interesul serviciului, fără acordul șefului unității cedente, respectiv fără avizul inspectorului general, după caz**.**

**Observatie:**

**Anexa nu trateaza situatia politistilor declarati admisi la concursurile pentru ocuparea unei functii de executie vacante.**

**Nu exista niciun motiv ca acestia sa beneficieze de un alt tratament decat cei care candideaza pentru o functie de executie de ofiter prin trecerea agentilor in corpul ofiterilor sau decat cei ce candideaza pentru functii de conducere.**

**In proiectul de OMAI exista confuzie intre post si functie. Chiar in cadrul aceluiasi articol se foloseste expresia „functie de executie” alaturi de expresia „post de conducere”**

**Art. 20.** – (1) În situația realizării mutării, polițistul se numește într-o funcție similară prevăzută cu același grad profesional cu cea ocupată anterior.

(2) Prin excepție de la alin. (1), numirea polițistului într-o funcție prevăzută cu un coeficient de ierarhizare superior celei ocupate anterior se poate realiza ca urmare a mutării la un eșalon superior, cu respectarea gradului profesional al funcției ocupate anterior.

**Art. 21.** – La solicitarea acestuia, polițistul poate fi numit, ca urmare a mutării, într-o funcție prevăzută cu un grad profesional inferior celei ocupate anterior.

**Art. 22.** – Nerespectarea de către persoanele competente a procedurilor referitoare la analiza solicitărilor de mutare, respectiv de suspendare a raportului de serviciu a polițistului, constituie situații care pot determina realizarea unei analize în vederea stabilirii angajării răspunderii disciplinare.

***Secțiunea a 12-a***

***Procedura încetării raporturilor de serviciu a polițiștilor***

**Art. 23.** – (1) Încetarea raporturilor de serviciu are loc în condițiile legii.

(2) Încetarea raporturilor de serviciu la cerere produce efecte începând cu data prevăzută în actul administrativ emis în acest sens sau de la data emiterii acestuia, în lipsa unei astfel de mențiuni.

(3) Poliţistul are obligația de a notifica în scris, șefului unităţii în care este încadrat intenţia privind încetarea raporturilor de serviciu prin demisie, **~~cu cel puțin 15 zile calendaristice~~**, în cazul funcției de execuție, respectiv **~~cu cel puțin~~** 30 de zile calendaristice, în cazul funcțiilor de conducere.

**Observatie;**

**Nu exista niciun temei legal sa se deroge de la prevederile generale de reglementare a raporturilor de serviciu. La art. 102 din Legea nr. 188/1999 se prevede acelasi termen de 30 de zile pentru toti functionarii publici. (…) “*Demisia nu trebuie motivată şi produce efecte după 30 de zile calendaristice de la înregistrare”***

(4) Termenele prevăzute la alin. (3) au natura juridică a termenului de preaviz, persoana competentă să emită actul administrativ de încetare a raportului de serviciu fiind abilitată să renunțe integral sau parțial la acestea.

**Art. 24.** – Actele administrative privind încetarea raporturilor de serviciu se comunică poliţistului în termen de cel mult 5 zile lucrătoare de la data emiterii sau, după caz, de la data comunicării la unitatea în care acesta este/a fost încadrat.